Mads Fuglede (V), 2023-04-27:
I Venstre deler vi forslagsstillernes ønske om, at der skal gøres op med den spontane asyl til Europa.
Samtidig støtter vi ambitionen om, at asylansøgere skal søge asyl i det første sikre land, de ankommer til.
Flygtninge skal ikke have mulighed for at handle rundt mellem EU-landene, alt efter hvor det er mest attraktivt at være.
Er man flygtning, har man brug for sikkerhed, og hvis man kan rejse gennem mange sikre lande for at opnå den sikkerhed, har man måske slet ikke rigtig haft behov for sikkerhed i første omgang.
Måske er det i virkeligheden noget andet, man leder efter?
Det er en helt central pointe i regeringsgrundlaget, at det asylsystem, vi har nu, er dysfunktionelt.
Der bør ikke herske nogen tvivl om, at dem, der profiterer mest på vores nuværende asylsystem, er denne verdens menneskesmuglere.
Samtidig er det ikke i Europa, vi hjælper flest flygtninge.
Og hver gang vi hjælper flere her, er der samlet færre, vi hjælper, for så er der færre midler til at hjælpe i nærområderne, hvor vi får meget mere for vores hjælp – hvor en meget større indsats når flere mennesker.
Desuden er det i nærområderne, hvor de flygtninge, der hverken har de pengemæssige ressourcer eller fysiske kræfter til at kunne tage rejsen til Europa, opholder sig.
Det skal vi have gjort op med.
Derfor skal vi have gjort op med vores asylsystem i Europa, så det bliver mindre attraktivt at tage den farlige rejse over Middelhavet eller via Balkanruten for at få beskyttelse i EU, samtidig med at vi hjælper mange flere i nærområderne.
Vi er i Venstre og i regeringen ikke enige med forslagsstillerne i, at forslaget om at afskaffe adgangen til at søge spontant asyl i Danmark er den rette løsning på den store problemstilling, vi står over for.
For afskaffelsen af muligheden for at søge spontant asyl i Danmark vil have den modsatte effekt, og det vil samtidig være i strid med Danmarks internationale forpligtelser.
Det, at vi er med i dem, og det, at vi overholder dem, er den billet, vi bruger, når vi udviser mennesker fra Danmark.
Opsiger vi det ensidigt, bliver vi jo netop et meget interessant sted at søge spontant asyl til, fordi vi så selv afskriver os retten til at forhandle med nogen om, at nogen ikke skal være her længere.
En afskaffelse vil betyde et totalt asylstop, hvilket vil betyde, at vi forlader Dublinsamarbejdet.
Det vil være i strid med den flygtningekonvention, der er, og derfor vil vi blive en magnet for flygtninge og migranter.
Det har altid undret mig, at man i sin dundertale mod de konventioner – vi deler jo synet på, at de ofte kan have uheldige konsekvenser – ikke nævner, at alternativet til dem, altså at der ikke er noget, er meget, meget værre.
Vi skal gøre konventionerne bedre inden for konventionerne.
I stedet for en afskaffelse af muligheden for at søge spontant asyl til Danmark har vi brug for, at vi fortsætter vores vigtige arbejde med at skabe et nyt asylsystem for hele EU.
Her står vi faktisk i en ret gunstig rolle, for der bliver vedtaget et nyt grundlag for reglerne på det her område, men med vores retsforbehold har vi mulighed for kun at tage det og bruge det, som vi mener er i Danmarks interesse.
For som det ser ud i dag, har EU's grænseagentur, Frontex, ikke de nødvendige muskler til effektivt at holde styr på EU's ydre grænser.
Nogle gange tvivler jeg også på, om de helt har den rette indstilling til, hvad det er for en opgave, de er sat i verden for at løse.
Men jeg bemærker også, at mange lande i Europa bevæger sig meget voldsomt på det her område lige nu.
Det er vi ikke længere.
Nu er vi det land, andre ser til for at kigge på de løsninger, vi har fundet.
Det er derfor, jeg er glad for at meddele, at vi står klar til at forlænge vores bidrag til Frontex, som, selv om vi synes, det har vanskeligheder, også har perspektiver, for der er ikke rigtig noget alternativ til en løsning, der er meget større end bare Danmark.
Så vi deler mange af intentionerne bag beslutningsforslaget om at forbedre kontrollen med antallet af asylansøgere, især fra MENAPT-landene, til Danmark og EU, men vi kan ikke støtte beslutningsforslaget af de føromtalte grunde.
Det vil simpelt hen ikke være i Danmarks interesse.